Jeppe Kofod (S), 2001-04-17:
Partnerskabsaftalen mellem gruppen af stater i Afrika, Vestindien og Stillehavsområdet på den ene side og Det Europæiske Fællesskab på den anden side er en fantastisk vigtig aftale, der ikke blot fornyer Lomékonventionerne, men som bekendt også danner rammerne om EU's udviklingssamarbejde med de 77 såkaldte AVS-lande.
Cotonou-aftalen, som den jo kaldes,
er ikke blot et kursskifte, men vel nok verdens mest omfattende aftale om handel, bistand og samarbejde.
For Socialdemokratiet er der ingen tvivl om, at de 15 EU-lande både hver især og i fællesskab har en dyb forpligtelse til at styrke den økonomiske, kulturelle og sociale udvikling i netop disse AVS-lande.
Frem for alt har de mindst udviklede lande og fattigste befolkningsgrupper vores helt klare hovedprioritet.
Ved konsekvent at bekæmpe fattigdommen er vi med til at skabe en mere retfærdig verden og fremme en bæredygtig udvikling.
Cotonou-aftalen udgør et godt grundlag for at give de 77 AVS-lande et tiltrængt løft.
Senest har vi set et stærkt initiativ fra EU, hvor ikke blot de fattigste AVS-lande, men alle verdens mindst udviklede lande stort set får fri markedsadgang til EU
, dog med en overgangsperiode for sukker, ris og bananer
Netop de principper er helt afgørende for en konsekvent fattigdomsbekæmpelse.
Vi mener også, at det er vigtigt at sende et signal om, at manglende respekt for demokrati og menneskerettigheder kan føre til en afbrydelse af samarbejdet.
Dernæst er det vigtigt at sikre en mere effektiv anvendelse af bistandskronerne ved at gøre tildelingen af ressourcer betinget af behov og opfyldelse af målsætninger for udviklingssamarbejdet.
Endelig er der i Cotonou-aftalen indsat en artikel om migration, hvor AVS-landene tilbagetager egne statsborgere, f.eks. illegale indvandrere, der ulovligt befinder sig i EU.
Det er vi også meget tilfredse med.
Sidst, men ikke mindst
er der et nyt element i aftalen om indgåelse af regionale samarbejdsaftaler.
Det er et vigtigt skridt i forhold til de her landes integration i verdensøkonomien og en øget markedsadgang til EU for f.eks. landbrugsvarer.
Og netop for landbrugsvarer er der stærkt tiltrængt en øget markedsadgang for de her lande.
Alt i alt mener Socialdemokratiet, at aftalen udgør et godt grundlag for det fremtidige udviklingssamarbejde med de 77 AVS-lande.
Og på den baggrund kan vi i dag tilslutte os forslaget til folketingsbeslutning om ratifikation af Cotonou-aftalen.
Der er ingen tvivl om, at der er mange ting i den her aftale, som vi skal have en teknisk diskussion om.
Jeg er helt med på, at der kan være problematiske forhold i TRIPS-aftalerne, som hr. Søren Søndergaard nævner.
Vi har senest set, hvordan nogle firmaer udnytter de her TRIPS-aftaler til at anlægge sag mod den sydafrikanske regering.
Og der er ingen tvivl om, at det er noget af det, vi skal have kigget på.
Men generelt vil jeg gerne sige, at Cotonou-aftalen efter vores opfattelse er et kæmpefremskridt for de 77 AVS-lande, som vi her taler om.
Og det er det, som er afgørende for, at vi kan anbefale, at vi tilslutter os ratifikation af aftalen.
Det synes jeg man skal holde fast i.
Dermed ikke sagt, at der ikke skal ske mere, når det gælder hele EU's indsats over for verdens fattigste lande.
Der er en reformproces i gang, og det ved hr. Søren Søndergaard i øvrigt også, ikke mindst med den danske kommissær i spidsen, og det synes jeg vi skal støtte alt det, vi kan.
Men denne aftale er efter vores opfattelse altså et vigtigt skridt på vejen.